БОРИС ПАСТЕРНАК

НОЩ

Превод от руски: Кирил Кадийски, —

chitanka.info

Изнизва се, не чака

нощта — дордето смел

летец високо в мрака

нагоре е поел.

В мъглата той навлиза,

изгубва се, смален,

и става знак на риза

и кръстче от гоблен.

Под него нощни гари,

чужбински градове,

казарми и огняри,

казина, брегове.

Той тежка сянка мята

връз облака с крила.

Блуждаят сред мъглата

небесните тела.

И в страшен, страшен крен е

самият Млечен път —

неведоми вселени

го мамят и зоват.

В пространства безпределни

пак острови пламтят.

В мазета и котелни

огнярите не спят.

В парижките афиши

Венера или Марс

следят къде ли пише

за нов, пореден фарс.

И някой пак е буден

на стария таван,

в света блестящ и чуден

на бъдещето взрян.

Той нощната планета

за свой обект е взел,

като че ли небето

е главната му цел.

Не спи, не спи, творецо,

труди се до зори,

не спи като летеца,

като звезда гори.

Не спи, не спи — художник,

;а честен труд роден,

на вечността заложник,

на свойто време в плен.

1956

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Основен текст

Заслуги